b'\n_START_ARTICLE_\nTimo Hoivala\n_START_PARAGRAPH_\nTimo Hoivala on suomalainen urheilukommentaattori sek\xc3\xa4 entinen lentopallovalmentaja ja -pelaaja. Hoivala pelasi Oriveden Ponnistuksessa 80-luvun puoliv\xc3\xa4liss\xc3\xa4 ja sen j\xc3\xa4lkeen KuPS-Volleyss\xc3\xa4. H\xc3\xa4n niitti mainetta lyhyen\xc3\xa4 pelaajana, jolla oli valtava ponnistusvoima. _NEWLINE_Hoivala voitti vuonna 2004 p\xc3\xa4\xc3\xa4ttyneen valmentajauransa aikana yhteens\xc3\xa4 seitsem\xc3\xa4n Suomen mestaruutta, joista kuusi per\xc3\xa4kk\xc3\xa4in vuosina 1991-96 kuopiolaisen KuPS-Volleyn luotsina. Hoivala valmensi Suomen miesten lentopallomaajoukkuetta vuodet 1995-2004. Suomi pelasi Hoivalan alaisuudessa Hollannin EM-kisoissa vuonna 1997._NEWLINE_Hoivala aloitti valmennusuransa vuonna 1990, kun h\xc3\xa4net palkattiin KuPS-Volleyn luotsiksi. Kuuden per\xc3\xa4kk\xc3\xa4isen Suomen mestaruuden lis\xc3\xa4ksi h\xc3\xa4n valmensi KuPS-Volleyn kuudesti Suomen Cupin ykk\xc3\xb6seksi. Menestyksek\xc3\xa4s seuravalmentajaura vaihtui kuudennen per\xc3\xa4kk\xc3\xa4isen liigamestaruuden j\xc3\xa4lkeen Suomen miesten lentopallomaajoukkueen p\xc3\xa4\xc3\xa4valmentajan pestiksi. My\xc3\xb6hemmin 2000-luvun alussa Hoivala palasi takaisin seuravalmentajaksi. H\xc3\xa4n otti kesken lentopallokauden 2001-02 Pielaveden Sammon ruoriinsa. H\xc3\xa4n valmensi Sampoa ja A-maajoukkuetta samanaikaisesti aina Sammon mestaruuskev\xc3\xa4\xc3\xa4seen 2004 asti. Mestaruus oli Sammon seurahistorian ensimm\xc3\xa4inen. Sampo voitti Hoivalan opein kahdesti my\xc3\xb6s SM-pronssia (2002, 2003). _NEWLINE_Kev\xc3\xa4\xc3\xa4ll\xc3\xa4 2004 Hoivala ilmoitti lopettavansa lentopallovalmentajan uransa. Samalla h\xc3\xa4nen sopimuskautensa p\xc3\xa4\xc3\xa4ttyi lentopallomaajoukkueen penkin p\xc3\xa4\xc3\xa4ss\xc3\xa4. Hoivalan pitk\xc3\xa4aikaisen ty\xc3\xb6n jatkajaksi lentopallomaajoukkueeseen palkattiin sittemmin italialainen Mauro Berruto. Hoivala on toiminut Ylen lentopallokommentaattorina alkaen vuodesa 2007._NEWLINE_T\xc3\xa4ll\xc3\xa4 hetkell\xc3\xa4 Hoivala toimii Veikkauksen It\xc3\xa4- ja Pohjois-Suomen myyntip\xc3\xa4\xc3\xa4llikk\xc3\xb6n\xc3\xa4 ja on Pielaveden Sampon Osakeyhti\xc3\xb6n omistajana sek\xc3\xa4 hallituksen j\xc3\xa4senen\xc3\xa4. H\xc3\xa4nen poikansa Atte Hoivala on jalkapalloilija. H\xc3\xa4nen veljens\xc3\xa4 Seppo Hoivala oli lentopalloilijana Oriveden Ponnistuksessa ja sittemmin naisjoukkueiden valmentajana.'